stanford-oval/wikipedia huggingface dataset:
รายชื่อแหล่งมรดกโลกในประเทศมองโกเลีย
สถานที่ที่ได้ขึ้นทะเบียนเป็นแหล่งมรดกโลก > แหล่งมรดกโลกทางธรรมชาติ

| สถานที่ | ภาพ | ที่ตั้ง | ประเภท | พื้นที่  (เฮกตาร์) | ปีขึ้นทะเบียน   (พ> ศ./ค.ศ.) | หมายเหตุ | อ้างอิง |
| --- | --- | --- | --- | --- | --- | --- | --- |
| แอ่งน้ำอุฟส์นูร์   (ร่วมกับรัสเซีย) |  | 50°23′23.3″N 92°51′36.5″E﻿ / ﻿50.389806°N 92.860139°E﻿ / 50.389806; 92.860139﻿ (Uvs Nuur Basin) | ธรรมชาติ: (ix), (x) | 898,063.5; พื้นที่กันชน 170,790 | 2546/2003 | พื้นที่แอ่งน้ำอุฟส์นูร์ถือได้ว่าเป็นแอ่งที่อุดมไปด้วยความสมบูรณ์ของธรรมชาติและความหลากหลายทางชีวภาพของทะเลสาบอุฟส์และดินดอนปากแม่น้ำเทสซึ่งตั้งอยู่ระหว่างประเทศมองโกเลียและประเทศรัสเซีย จึงเป็นแหล่งที่อยู่อาศัยของสัตว์ป่าที่หาได้ยากในยูเรเซีย เช่น เสือดาวหิมะ หนูเจอร์บิลมองโกเลีย แกะภูเขา แพะภูเขาไซบีเรีย เป็นต้น | 769 |
| ภูมิทัศน์แห่งดาอูเรีย   (ร่วมกับรัสเซีย) |  | 49°53′57.3″N 115°27′19.3″E﻿ / ﻿49.899250°N 115.455361°E﻿ / 49.899250; 115.455361﻿ (Landscapes of Dauria) | ธรรมชาติ: (ix), (x) | 912,624; พื้นที่กันชน 307,317 | 2560/2017 | เขตพื้นที่ธรรมชาติประกอบไปด้วยผืนป่าผลัดใบ เขตทุ่งไม้พุ่ม ทุ่งหญ้า และพื้นที่ชุ่มชื้นบริเวณทะเลสาบทอเรย์ ประกอบด้วย 1) เขตอนุรักษ์ธรรมชาติดาอูสกีย์ อันเป็นที่อยู่อาศัยของสัตว์ป่านานาชนิดและภูมิทัศน์หุบผาใหญ่ของรัสเซีย และ 2) เขตสงวนชีวมณฑลมองโกลแดกืร์ อันเป็นแหล่งขยายพันธุ์ของนกกระเรียนคอขาวที่สำคัญในมองโกเลีย | 1448 |
อำเภอวังเจ้า

| อำเภอวังเจ้า |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Wang Chao
คำขวัญ: ประตูสู่เมืองตาก หลายหลากวัฒนธรรม นำเศรษฐกิจข้าวโพดลำไย น้ำตกสวยใสโป่งเป้า คลองวังเจ้าอุทยาน สวยตระการผ้าทอ
แผนที่จังหวัดตาก เน้นอำเภอวังเจ้า
พิกัด: 16°42′15″N 99°14′34″E﻿ / ﻿16.70417°N 99.24278°E﻿ / 16.70417; 99.24278
ประเทศ:  ไทย
จังหวัด: ตาก
พื้นที่
 • ทั้งหมด: 637.61 ตร.กม. (246.18 ตร.ไมล์)
ประชากร (2564)
 • ทั้งหมด: 34,366 คน
 • ความหนาแน่น: 53.90 คน/ตร.กม. (139.6 คน/ตร.ไมล์)
รหัสไปรษณีย์ : 63180
รหัสภูมิศาสตร์: 6309
ที่ตั้งที่ว่าการ: ที่ว่าการอำเภอวังเจ้า เลขที่ 222  หมู่ที่ 2 ตำบลเชียงทอง อำเภอวังเจ้า จังหวัดตาก 63180
 ส่วนหนึ่งของสารานุกรมประเทศไทย
วังเจ้า เป็นอำเภอหนึ่งของจังหวัดตาก
ที่ตั้งและอาณาเขต

อำเภอวังเจ้าตั้งอยู่ทางทิศตะวันออกของจังหวัด มีอาณาเขตติดต่อกับเขตการปกครองข้างเคียง ดังนี้
ทิศเหนือ ติดต่อกับอำเภอเมืองตาก
ทิศตะวันออก ติดต่อกับอำเภอโกสัมพีนคร (จังหวัดกำแพงเพชร)
ทิศใต้ ติดต่อกับอำเภอโกสัมพีนคร (จังหวัดกำแพงเพชร) และอำเภอพบพระ
ทิศตะวันตก ติดต่อกับอำเภอพบพระและอำเภอเมืองตาก
ประวัติ

ท้องที่อำเภอวังเจ้าเดิมเป็นส่วนหนึ่งของอำเภอเมืองตาก ทางราชการได้แบ่งพื้นที่การปกครองออกมาตั้งเป็น กิ่งอำเภอวังเจ้า ตามประกาศกระทรวงมหาดไทยลงวันที่ 26 มิถุนายน พ.ศ. 2539 โดยมีผลบังคับตั้งแต่วันที่ 15 กรกฎาคม ปีเดียวกัน และต่อมาได้มีพระราชกฤษฎีกายกฐานะขึ้นเป็น อำเภอวังเจ้า ตามโครงการอำเภอเฉลิมพระเกียรติพระบาทสมเด็จพระมหาภูมิพลอดุลยเดชมหาราช บรมนาถบพิตร เนื่องในโอกาสมหามงคลเฉลิมพระชนมพรรษา 80 พรรษา 5 ธันวาคม 2550 ในวันที่ 24 สิงหาคม พ.ศ. 2550 โดยมีผลบังคับในวันที่ 8 กันยายน ปีเดียวกัน
การแบ่งเขตการปกครอง > การปกครองส่วนภูมิภาค

อำเภอวังเจ้าแบ่งเขตการปกครองย่อยออกเป็น 3 ตำบล 28 หมู่บ้าน ได้แก่
| ลำดับ | อักษรไทย | อักษรโรมัน | จำนวนหมู่บ้าน | จำนวนประชากร (ธันวาคม 2565) |
| --- | --- | --- | --- | --- |
| 1. | เชียงทอง | Chiang Thong | 14 | 19,431 |
| 2. | นาโบสถ์ | Na Bot | 9 | 11,392 |
| 3. | ประดาง | Pradang | 5 | 3,749 |
การแบ่งเขตการปกครอง > การปกครองส่วนท้องถิ่น

ท้องที่อำเภอวังเจ้าประกอบด้วยองค์การบริหารส่วนท้องถิ่น 4 แห่ง ได้แก่
เทศบาลตำบลวังเจ้า ครอบคลุมพื้นที่บางส่วนของตำบลเชียงทอง
องค์การบริหารส่วนตำบลเชียงทอง ครอบคลุมพื้นที่ตำบลเชียงทอง (นอกเขตเทศบาลตำบลวังเจ้า)
องค์การบริหารส่วนตำบลนาโบสถ์ ครอบคลุมพื้นที่ตำบลนาโบสถ์ทั้งตำบล
องค์การบริหารส่วนตำบลประดาง ครอบคลุมพื้นที่ตำบลประดางทั้งตำบล
อุดมเด็กดี

ปก อุดมเด็กดี
อุดมเด็กดี เป็นหนังสือประเภทให้คติสอนใจ และความสนุกสนาน เป็นหนังสืออ่านเพิ่มเติมชั้นประถมศึกษาปีที่ 3 ตามหลักสูตรประถมศึกษา พ.ศ. 2503 แต่งโดย กีฬา พรรธนะแพทย์ และหลวงกีรติวิทโยฬาร เป็นผู้ร่วมแต่ง
ต่อมาในปี พ.ศ. 2505 ได้มีการสร้างในฉบับภาพยนตร์ ดัดแปลงบทโดย วิรัช พึ่งสุนทร ออกฉายเมื่อวันที่ 30 มิถุนายน พ.ศ. 2505 หนังได้รับการตอบรับจากคนดูน้อยกว่าที่คาด ปัจจุบันฟิล์มภาพยนตร์ อุดมเด็กดี สูญหายไปกับกาลเวลา แต่หนังสือยังติดอยู่ใน 100 ชื่อเรื่องเด็กและเยาวชนไทยควรอื่น กลุ่มเด็กวัย 7-12 ปี กลุ่มนิทาน/นิยายเรื่องลำดับ 61 จากสำนักงานกองทุนสนับสนุนการวิจัย
เนื้อเรื่อง

อุดมเด็กดี ฉบับหนังสือเรียน เป็นเรื่องราวของอุดม มั่นสุจริต เด็กยากจนแต่มีความขยันหมั่นเพียร มีมานะในการทำงานเพื่อเลี้ยงแม่และค่าเช่าที่ดิน ซึ่งหากไม่มีเงินมาจ่ายก็อาจจะเสียม้าที่ชื่อ เจ้าลอยลม มรดกที่พ่อทิ้งไว้ให้ การหาเงินเป็นเรื่องยากลำบากรวมถึงต้องพบกับอุปสรรค และชะลอ รักการค้า เพื่อนขี้เกียจที่ชวนอุดมให้เกียจคร้าน แต่ท้ายสุดด้วยความซื่อสัตย์และขยัน อุดมจึงช่วยแม่ จ่ายค่าเช่าที่ดิน และช่วยให้ชะลอให้หายหลังยาวได้สำเร็จ
มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี

| --- | --- |

ชื่อย่อ: มจพ.วิทยาเขตปราจีนบุรี
คติพจน์: พัฒนาคน พัฒนาวิทยาศาสตร์และเทคโนโลยี
ประเภท: วิทยาเขต
สถาปนา: พ.ศ. 2539
ที่ตั้ง: ตำบลเนินหอม อำเภอเมือง จังหวัดปราจีนบุรี
เว็บไซต์: เว็บไซต์วิทยาเขตปราจีนบุรี
มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี จังหวัดปราจีนบุรี เป็นหนึ่งในวิทยาเขตของ มหาวิทยาลัยเทคโนโลยีพระจอมเกล้าพระนครเหนือ ซึ่งเป็นสถาบันอุดมศึกษาที่จัดการศึกษาด้านวิทยาศาสตร์และเทคโนโลยี บริหารธุรกิจและการท่องเที่ยว ตั้งอยู่ในพื้นที่อำเภอเมือง จังหวัดปราจีนบุรี
ประวัติ

มหาวิทยาลัยเทคโนโลยีพระจอมเกล้าพระนครเหนือ ได้จัดทำโครงการสถาบันเทคโนโลยีพระจอมเกล้าพระนครเหนือ วิทยาเขตปราจีนบุรี โดยมีวัตถุประสงค์เพื่อขยายโอกาสทางการศึกษาและกระจายฐานบริการระดับอุดมศึกษาด้านวิทยาศาสตร์และเทคโนโลยี ไปสู่จังหวัดปราจีนบุรีและภูมิภาคใกล้เคียงรวมทั้งดำเนินการวิจัยและพัฒนาการฝึกอบรม การถ่ายทอดเทคโนโลยีต่างๆ แก่ชุมชนและภาคอุตสาหกรรม ซึ่งเดิมมหาวิทยาลัยฯ ได้วางแผนจัดทำโครงการสถาบันเทคโนโลยีพระจอมเกล้าพระนครเหนือ ณ จังหวัดฉะเชิงเทรา ซึ่งคณะรัฐมนตรีอนุมัติเป็นที่เรียบร้อย ใน ปีพ.ศ. 2535 แต่ต้องเปลี่ยนแปลงสถานที่ดำเนินโครงการมาเป็นที่จังหวัดปราจีนบุรี ซึ่งเป็นที่ดินราชพัสดุในความดูแลของกองทัพบกซึ่งที่ดินที่ติดทางหลวงจังหวัดหมายเลข 3077 เส้นทางขึ้นเขาใหญ่ เลขที่ 129 หมู่ 6 ตำบลเนินหอม อำเภอเมือง จังหวัดปราจีนบุรี จำนวน 1,233 ไร่ และสำรองพื้นที่ใช้งานอีก 1,286 ไร่ เพื่อให้สอดคล้องกับนโยบายของทบวงมหาวิทยาลัยที่ให้มหาวิทยาลัยที่จะขยายวิทยาเขตแห่งใหม่ควรมีพื้นที่อย่างน้อยไม่ต่ำกว่า 2,000 ไร่ ในปี พ.ศ. 2538
ประวัติ > ลำดับเหตุการณ์

มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี  หรือที่นิยมเรียกกันทั่วไปว่า"เทคโนปราจีนฯ" มีลำดับเหตุการณ์ดังนี้
ประวัติ > ลำดับเหตุการณ์ > โครงการสถาบันเทคโนโลยีพระจอมเกล้าพระนครเหนือ ณ ฉะเชิงเทรา

4 กุมภาพันธ์ พ.ศ. 2534 - สภาสถาบันเทคโนโลยีพระจอมเกล้าพระนครเหนือ คราวประชุมครั้งที่ 1/2534 มีมติเห็นชอบให้สถาบันดำเนินการประสานงานกับจังหวัดฉะเชิงเทรา เพื่อขอใช้ที่ดินราชพัสดุจังหวัดฉะเชิงเทราที่สถาบันพิจารณาเห็นแล้วว่ามีความเหมาะสมเพื่อขยายการศึกษาของสถาบัน
12 กันยายน พ.ศ. 2535 - คณะรัฐมนตรีมีมติเห็นชอบในหลักการโครงการสถาบันเทคโนโลยีพระจอมเกล้าพระนครเหนือ ณ ฉะเชิงเทรา และมอบหมายให้สำนักงานคณะกรรมการพัฒนาเศรษฐกิจและสังคมแห่งชาติรับไปศึกษาตามความเหมาะสม และความเป็นไปได้ของโครงการโดยด่วน และหากเห็นสมควรให้อนุมัติดำเนินการโครงการต่อไป
26 มกราคม พ.ศ. 2537 - สำนักงานคณะกรรมการพัฒนาเศรษฐกิจและสังคมแห่งชาติแจ้งผลการพิจารณาของคณะกรรมการโดยเห็นชอบให้ดำเนินโครงการสถาบันเทคโนโลยีพระจอมเกล้าพระนครเหนือ ณ ฉะเชิงเทรา
15 กุมภาพันธ์  พ.ศ. 2537 - คณะรัฐมนตรีมีมติรับทราบตามที่สำนักงานคณะกรรมการพัฒนาเศรษฐกิจและสังคมแห่งชาติเสนอ ให้ทบวงมหาวิทยาลัยดำเนินการต่อไป
14 ตุลาคม พ.ศ. 2537 - กรมธนารักษ์มีหนังสือถึงสถาบันเกี่ยวกับพื้นที่ที่สถาบันขอใช้ว่าไม่อาจอนุญาตให้ใช้ได้ เพราะต้องเตรียมพื้นที่ไว้สำหรับอพยพโยกย้ายราษฎรออกจากพื้นที่โครงการส่วนกลางมหานคร
ประวัติ > ลำดับเหตุการณ์ > โครงการสถาบันเทคโนโลยีพระจอมเกล้าพระนครเหนือ ปราจีนบุรี

20 มีนาคม พ.ศ. 2538 - จังหวัดปราจีนบุรีขอรับการสนับสนุนจัดตั้งสถาบันเทคโนโลยีพระจอมเกล้าพระนครเหนือในพื้นที่จังหวัดปราจีนบุรี
3 เมษายน พ.ศ. 2538 - สถาบันทำหนังสือถึงผู้ว่าราชการจังหวัดปราจีนบุรีเรื่องขอรับการสนับสนุนการจัดตั้งสถาบันเทคโนโลยีพระจอมเกล้าพระนครเหนือและสถาบันฝึกอบรมช่างเทคนิค ในพื้นที่จังหวัดปราจีนบุรี
10 เมษายน พ.ศ. 2538 - ทบวงมหาวิทยาลัยได้เชิญอธิการบดีประชุมโครงการ ขยายโอกาสทางการศึกษาระดับอุดมศึกษาไปสู่ภูมิภาค ณ ศูนย์สารสนเทศ ทบวงมหาวิทยาลัย
11 เมษายน พ.ศ. 2538 - ทบวงมหาวิทยาลัย ทำหนังสือถึงสถาบันเรื่องโครงการขยายโอกาสทางการศึกษาระดับอุดมศึกษาไปสู่ภูมิภาค ซึ่งทบวงมหาวิทยาลัยพิจารณาแล้วเห็นว่าสถาบันเทคโนโลยีพระจอมเกล้าพระนครเหนือมีความพร้อมและศักยภาพที่จะดำเนินตามนโยบายดังกล่าวได้อย่างดียิ่ง ดังนั้นเพื่อให้การดำเนินงานตามนโยบายของรัฐบาลบรรลุผล ทบวงมหาวิทยาลัย จึงขอความร่วมมือจากสถาบันเทคโนโลยีพระจอมเกล้าพระนครเหนือ ช่วยดำเนินการจัดทำโครงการขยายวิทยาเขตไปยังจังหวัดปราจีนบุรี เริ่มตั้งแต่ปีงบประมาณ 2538 - 2544
24 เมษายน พ.ศ. 2538 - สถาบันส่งโครงการขยายการศึกษาโครงการสถาบันเทคโนโลยีพระจอมเกล้าพระนครเหนือ ปราจีนบุรี ไปยัง ทบวงมหาวิทยาลัย โดยขอใช้งบกลางในการพัฒนาที่ดิน จำนวน 60 ล้านบาท
8 พฤษภาคม พ.ศ. 2538 - สถาบันจัดส่งเอกสารโครงการสถาบันเทคโนโลยีพระจอมเกล้าพระนครเหนือ ปราจีนบุรี ให้จังหวัดพิจารณาดำเนินการขออนุญาตใช้ที่ดินผ่านกองทัพบกเพื่อพิจารณาทำความตกลงกับกรมธนารักษ์
16 มิถุนายน พ.ศ. 2538 - สถาบันทำหนังสือถึงทบวงมหาวิทยาลัยเกี่ยวกับการขอเปลี่ยนแปลงโครงการขยายการศึกษาระดับอุดมศึกษาไปสู่ภูมิภาค
6 กรกฎาคม พ.ศ. 2538 - ทบวงมหาวิทยาลัย ส่งสำเนาเอกสารมติของคณะรัฐมนตรีในคราวประชุม เมื่อวันที่ 20 มิถุนายน 2538 อนุมัติหลักการให้มหาวิทยาลัย/สถาบัน ขยายวิทยาเขตไปสู่ภูมิภาคทั้ง 10 แห่ง ใน 11 จังหวัด
21 กรกฎาคม พ.ศ. 2538 - สถาบันทำหนังสือถึงสำนักงบประมาณเรื่องขอเปลี่ยนแปลงสถานที่และย้ายงบประมาณโครงการขยายการศึกษาระดับอุดมศึกษาสู่ภูมิภาค
28 กันยายน พ.ศ. 2538 - สำนักเลขาธิการคณะรัฐมนตรีแจ้งมติคณะรัฐมนตรี เมื่อวันที่ 26 กันยายน 2538 อนุมัติให้สถาบันเปลี่ยนแปลงงบประมาณโครงการขยายการศึกษาไปสู่ภูมิภาคได้
4 มิถุนายน  พ.ศ. 2539 - สถาบันทำหนังสือถึงกรมธนารักษ์ เรื่องขออนุญาตใช้ที่ราชพัสดุเพื่อจัดทำโครงการ สจพ.ปราจีนบุรี
7 สิงหาคม พ.ศ. 2540 - สถาบันทำหนังสือถึงผู้บัญชาการมณฑลทหารบกที่ 12 เพื่อขอความอนุเคราะห์ใช้ที่ดินเพื่อการจัดตั้งสถาบันเทคโนโลยีพระจอมเกล้าพระนครเหนือ ปราจีนบุรี (เพิ่มเติม)
22 สิงหาคม พ.ศ. 2540 - กรมธนารักษ์ออกหนังสืออนุญาตให้สถาบันใช้ที่ราชพัสดุ แปลงหมายเลขทะเบียน ปจ.๕๖๕ ตำบลเนินหอม อำเภอเมือง จังหวัดปราจีนบุรี จำนวน 1,233 ไร่ 1 งาน 65 ตารางวา
10 สิงหาคม  พ.ศ. 2541 - สถาบันทำหนังสือถึงผู้ว่าราชการจังหวัดปราจีนบุรี เพื่อขอความอนุเคราะห์ใช้ที่ดินจัดตั้งสถาบันเทคโนโลยีพระจอมเกล้าพระนครเหนือ ปราจีนบุรี (เพิ่มเติม)
9 กุมภาพันธ์ พ.ศ. 2543 - กองอสังหาริมทรัพย์กองทัพบก ทำหนังสือถึงผู้บัญชาการทหารบกเห็นสมควรสนับสนุนพื้นที่ให้สถาบันเทคโนโลยีพระจอมเกล้าพระนครเหนือจัดการศึกษาเพิ่มเติม จำนวน 575-2-22 ไร่
15 กุมภาพันธ์ พ.ศ. 2543 - กองทัพบกทำหนังสือถึงอธิบดีกรมธนารักษ์ เพื่อสนับสนุนให้สถาบันเทคโนโลยีพระจอมเกล้าพระนครเหนือ ใช้ที่ดินราชพัสดุแปลงทะเบียนเลขที่ ปจ.1039 ตามหนังสือสำคัญ สำหรับที่หลวงฉบับที่ 166/2418 จำนวน 575-2-22 ไร่ เพื่อขยายเขตการศึกษาเพิ่มเติม
ประวัติ > เหตุการณ์สำคัญ

22 พฤษภาคม พ.ศ. 2540 - สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงประกอบพิธีวางศิลาฤกษ์ สถาบันเทคโนโลยีพระจอมเกล้าพระนครเหนือ ปราจีนบุรี ณ จังหวัดปราจีนบุรี นับเป็นพระมหากรุณาธิคุณสูงสุด ต่อประชาชนชาวจังหวัดปราจีนบุรี และ ประชาคมชาว มจพ.
คณะ/หน่วยงานในกำกับ > คณะวิชา

คณะเทคโนโลยีและการจัดการอุตสาหกรรม
คณะวิศวกรรมศาสตร์ ปราจีนบุรี
คณะบริหารธุรกิจและอุตสาหกรรมบริการ
คณะอุตสาหกรรมเกษตร
คณะ/หน่วยงานในกำกับ > หน่วยงานสนับสนุนการจัดการศึกษา

กองงานวิทยาเขตปราจีนบุรี
สำนักหอสมุดกลาง มหาวิทยาลัยเทคโนโลยีพระจอมเกล้าพระนครเหนือ
สำนักคอมพิวเตอร์และเทคโนโลยีสารสนเทศ มหาวิทยาลัยเทคโนโลยีพระจอมเกล้าพระนครเหนือ
คณะ/หน่วยงานในกำกับ > หน่วยงานนักศึกษา

สภานักศึกษา มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี
องค์การนักศึกษา มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี
สโมสรนักศึกษาคณะเทคโนโลยีและการจัดการอุตสาหกรรม
สโมสรนักศึกษาคณะอุตสาหกรรมเกษตร
สโมสรนักศึกษาคณะบริหารธุรกิจและอุตสาหกรรมบริการ
สโมสรนักศึกษาคณะวิศวกรรมศาสตร์ปราจีนบุรี
ชีวิตนักศึกษาภายในวิทยาเขตปราจีนบุรี

การพักอาศัยและใช้ชีวิตของนักศึกษาภายในมหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี มีลักษณะคล้ายกับนิสิตนักศึกษาอื่นในมหาวิทยาลัยรอบๆจังหวัดปราจีนบุรี โดยคนที่มีภูมิลำเนาหรือมีญาติพี่น้องอยู่ในจังหวัดปราจีนบุรี ก็จะพักอาศัยกับครอบครัวหรือบ้านคนรู้จัก  หรืออาศัยในหอพักเอกชนบริเวณรอบ ๆ มหาวิทยาลัย สำหรับนักศึกษาที่มีภูมิลำเนาอยู่ต่างจังหวัด และกำลังศึกษาในชั้นปีที่ 1 ทางมหาวิทยาลัยบังคับให้นักศึกษาทุกคนพักอาศัยในหอพักมหาวิทยาลัย ซึ่งมหาวิทยาลัยมีบริการหอพักสำหรับนักศึกษาภายในมหาวิทยาลัย เปิดให้นักศึกษาเข้าพักตั้งแต่ปี พ.ศ. 2542
ชีวิตนักศึกษาภายในวิทยาเขตปราจีนบุรี > กิจกรรม/กีฬา/นันทนาการ

งานกีฬา IT 3 พระจอมเกล้า เป็นโครงการการแข่งขันกีฬาที่สโมสรนักศึกษา คณะเทคโนโลยีสารสนเทศ 3 สถาบัน ประกอบไปด้วยมหาวิทยาลัยเทคโนโลยีพระจอมเกล้าพระนครเหนือ มหาวิทยาลัยเทคโนโลยีพระจอมเกล้าธนบุรี สถาบันเทคโนโลยีพระจอมเกล้าเจ้าคุณทหารลาดกระบัง ร่วมกันจัดขึ้นเพื่อสร้างความสัมพันธ์อันดีระหว่างนักศึกษาทั้ง 3 สถาบันและรักษาประเพณีอันดีงามไว้ให้นักศึกษารุ่นต่อ ๆ ไป ซึ่งทางสโมสรนักศึกษาทั้ง 3 สถาบัน ได้ร่วมกันจัดขึ้นโดยจะผลัดเปลี่ยนหมุนเวียนกันเป็นเจ้าภาพในแต่ละปี
สมโภชน์หอพระหลวงพ่อสิงห์ จัดโดยสภา/องค์การนักศึกษามหาวิทยาลัยเทคโนโลยีพระจอมเกล้าพระนครเหนือวิทยาเขตปราจีนบุรี เพื่อเป็นการทำบุญครั้งใหญ่ให้กับหอพระและเป็นสิริมงคลแก่ ชาว มจพ.วิทยาเขตปราจีนบุรี
การเดินทาง > เดินทางจากภายนอกเข้ามายังภายในมหาวิทยาลัย

นักศึกษา บุคลากร และบุคคลทั่วไปสามารถเดินทางมายังมหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี ได้ดังนี้
รถตู้สาธารณะ จาก สถานีขนส่งผู้โดยสารกรุงเทพ (จตุจักร) ให้ขึ้นรถตู้สาธารณะที่อยู่ในบริเวณเกาะพหลโยธิน หรือ ขึ้นรถ โดยสารสาธารณะ อยู่ในบริเวณ เกาะพญาไท ภายใน สถานีขนส่งผู้โดยสารกรุงเทพ (จตุจักร) หรือ รถตู้ สายที่ไป กรุงเทพ - อรัญ / กรุงเทพ-ปราจีน โดย ให้ลงที่วงเวียนสมเด็จพระนเรศวรมหาราช จังหวัดปราจีนบุรี
รถไฟสายตะวันออก ให้ลงที่สถานีรถไฟปราจีนบุรี
รถยนต์ส่วนตัว ใช้เวลาประมาณ 2-3 ชั่วโมง อยู่ในบริเวณเส้น ปราจีน - เขาใหญ่ ขาขึ้น อุทยานแห่งชาติเขาใหญ่ ฝั่งจังหวัดปราจีนบุรี
การเดินทาง > เดินทางภายในมหาวิทยาลัย

มหาวิทยาลัยได้จัดรถสองแถวรับส่งนักศึกษาภายในมหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี จำนวน 1 คัน โดยวิ่งรับส่งนักศึกษาตั้งแต่เวลา 7.00 น. - 21.00 น. ในวันจันทร์ - เสาร์ และเวลา 7.00 น. - 18.00 น. ในวันอาทิตย์
สถานที่สำคัญ / สถาปัตยกรรมภายในมหาวิทยาลัย > สถานที่หลัก

พระราชานุสาวรีย์ พระบาทสมเด็จพระจอมเกล้าเจ้าอยู่หัว ประดิษฐานหน้าประตูทางเข้ามหาวิทยาลัย
หอพระหลวงพ่อสิงห์ ประดิษฐานบริเวณวงเวียนภายในมหาวิทยาลัย
เขตกีฬาและนันทนาการ ประกอบด้วย อาคารกีฬาเฉลิมพระเกียรติ , สนามฟุตบอล , โดมกิจกรรม (โดมแดง) ,
เขตที่พัก ประกอบด้วย หอพักนักศึกษา บ้านพักครูและบุคลากร
เขตจัดการศึกษา ประกอบด้วย คณะเทคโนโลยีและการจัดการอุตสาหกรรม , คณะอุตสาหกรรมเกษตร , คณะบริหารธุรกิจและอุตสาหกรรมบริการ , คณะวิศวกรรมศาสตร์ปราจีนบุรี , อาคารภาควิชาวิศวกรรมเกษตรเพื่ออุตสาหกรรม , สำนักหอสมุดกลาง , อาคารปฏิบัติการวิศวกรรมเครื่องมือวัดและการวิจัย
หอประชุม มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี
ห้องประชุมพวงแสด คณะเทคโนโลยีและการจัดการอุตสาหกรรม มหาวิทยาลัยเทคโนโลยีพระจอมเกล้าพระนครเหนือ
สนามบินมหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี
อาคารปฏิบัติการวิทยาศาสตร์การกีฬา และ หอประชุมกลางขนาดใหญ่ (กำลังอยู่ในช่วงการพิจารณา และก่อสร้าง)
อาคารวิจัยเกษตร
สถานที่สำคัญ / สถาปัตยกรรมภายในมหาวิทยาลัย > อาคารสิรินธร

เป็นอาคารบรรณสารสนเทศ ตั้งอยู่บริเวณทิศตะวันตกเฉียงใต้ ในบริเวณส่วนจัดการศึกษา ซึ่งต่อมา สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ได้ทรงโปรดเกล้าให้ใช้นามอาคารว่า "อาคารสิรินธร เป็นอาคารสูง 6 ชั้น เนื้อที่ 15,222 ตารางเมตร ใช้งบประมาณในการก่อสร้าง 161,803,030.00 ล้านบาท ระยะเวลาก่อสร้าง 900 วัน โดยภายในอาคารสิรินธร จะเป็นที่ตั้งของสำนักหอสมุดกลาง วิทยาเขตปราจีนบุรี เพื่อให้บริการยืม - คืน หนังสือ วารสาร สื่อโสตทัศนศึกษา วิทยานิพนธ์ ปริญญานิพนธ์ ข้อมูลข่าวสารแก่อาจารย์ เจ้าหน้าที่ นักศึกษาของมหาวิทยาลัยที่กำลังศึกษาอยู่ที่จังหวัดปราจีนบุรี
สถานที่สำคัญ / สถาปัตยกรรมภายในมหาวิทยาลัย > อาคารปฏิบัติการการจัดการอุตสาหกรรม (โรงแรมวิลล่า วิชชาลัย)

ตั้งอยู่บริเวณปากทางขึ้นอุทยานแห่งชาติเขาใหญ่ ในพื้นที่ของมหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี เป็นอาคารปฏิบัติการการโรงแรม ซึ่งใช้ในการเรียนและฝึกทักษะในการปฏิบัติงานของนักศึกษา พร้อมทั้งได้เปิดให้บริการแก่บุคคลทั่วไป ที่มีความต้องการที่จะมาใช้บริการในด้านห้องพัก และจัดประชุมสัมมนาในงานต่างๆ โดยมีเจ้าหน้าที่ และ นักศึกษา ภาควิชาบริหารธุรกิจท่องเที่ยวและโรงแรม คณะบริหารธุรกิจและอุตสาหกรรมบริการ ให้บริการบุคคลทั่วไป
แหล่งข้อมูลอื่น

เว็บไซต์วิทยาเขตปราจีนบุรี
เว็บไซต์คณะเทคโนโลยีและการจัดการอุตสาหกรรม
เว็บไซต์คณะอุตสาหกรรมเกษตร
เว็บไซต์คณะบริหารธุรกิจและอุตสาหกรรมบริการ
โรงแรมวิลล่าวิชชาลัย มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี เก็บถาวร 2020-10-20 ที่ เวย์แบ็กแมชชีน
ทัศนียภาพภายในมหาวิทยาลัยฯ
หอพระหลวงพ่อสิงห์ สิ่งศักดิ์สิทธิ์ประจำมหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี
สมเด็จพระเทพรัตนราชสุดา สยามบรมราชกุมารี เสด็จพระราชดำเนินทรงประกอบพิธีวางศิลาฤกษ์ สถาบันเทคโนโลยีพระจอมเกล้าพระนครเหนือ ปราจีนบุรี ณ จังหวัดปราจีนบุรี
อาคารสิรินธร มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี
อาคารปฏิบัติการการจัดการอุตสาหกรรม โรงแรมวิลลาวิชาลัย มหาวิทยาลัยเทคโนโลยีพระจอมเกล้าพระนครเหนือ วิทยาเขตปราจีนบุรี
กรมหลวงอภัยนุชิต

| กรมหลวงอภัยนุชิต> พระอัครมเหสีกรุงศรีอยุธยา |
| --- | --- |
ดำรงพระยศ: พ.ศ. 2275 - 2280
ก่อนหน้า: กรมหลวงราชานุรักษ์
ถัดไป: กรมหลวงพิพิธมนตรี

สวรรคต: พ.ศ. 2280
พระราชสวามี: สมเด็จพระเจ้าอยู่หัวบรมโกศ
พระราชบุตร: เจ้าฟ้าธรรมธิเบศไชยเชษฐ์สุริยวงศ์
ราชวงศ์: บ้านพลูหลวง
พระราชบิดา: นายจบคชประสิทธิ์
กรมหลวงอภัยนุชิต หรือ พระพันวัสสาใหญ่ เป็นพระอัครมเหสีเอกในสมเด็จพระเจ้าอยู่หัวบรมโกศ และเป็นพระมารดาของเจ้าฟ้าธรรมธิเบศไชยเชษฐ์สุริยวงศ์ (หรือเจ้าฟ้ากุ้ง)
พระราชประวัติ

พระราชพงศาวดาร ฉบับพันจันทนุมาศ (เจิม) ระบุว่า กรมหลวงอภัยนุชิตเป็นพระธิดาคนโตของนายจบคชประสิทธิ์ ซึ่งได้รับสถาปนาเป็นกรมพระราชวังบวรสถานพิมุขในรัชสมัยสมเด็จพระเพทราชา บัญชีพระนามเจ้านายในคำให้การชาวกรุงเก่าระบุว่า พระนางมีพระนามเดิมว่าพระองค์ขาว พระมารดามีเชื้อสายพราหมณ์จากบ้านสมอปรือ
เมื่อเจริญวัยได้ถวายตัวเป็นพระชายาในเจ้าฟ้าพร (ขณะดำรงพระยศเป็นพระบัณฑูรน้อยในรัชสมัยพระเจ้าเสือ) และได้มีพระประสูติกาลพระราชโอรสธิดา 7 พระองค์ ส่วนพระโสทรกนิษฐาชื่อพระองค์พลับ ต่อมาได้ถวายตัวเป็นพระชายาเช่นกัน
เมื่อพระราชสวามีเสด็จขึ้นสืบราชบัลลังก์เป็นสมเด็จพระเจ้าอยู่หัวบรมโกศใน พ.ศ. 2275 ภายหลังจากสงครามกลางเมืองกับเจ้าฟ้าอภัยและเจ้าฟ้าปรเมศร์ พระราชโอรสในสมเด็จพระเจ้าอยู่หัวท้ายสระสิ้นสุดลง พระองค์ได้สถาปนาพระองค์ขาวพระอัครชายาเดิมขึ้นเป็นพระอัครมเหสีเอกที่กรมหลวงอภัยนุชิต พร้อมกับสถาปนาเจ้าฟ้าธรรมธิเบศไชยเชษฐ์สุริยวงศ์พระราชโอรสพระองค์ใหญ่ขึ้นเป็นที่กรมขุนเสนาพิทักษ์
ต่อมาใน พ.ศ. 2278 เจ้าฟ้ากรมขุนเสนาพิทักษ์เกิดอิจฉาริษยาเจ้าฟ้าพระกรมขุนสุเรนทรพิทักษ์ (เจ้าฟ้านเรนทร) พระราชโอรสพระองค์ใหญ่ในสมเด็จพระเจ้าอยู่หัวท้ายสระที่สนิทสนมกับพระราชบิดาอย่างมาก จึงได้ลวงพระองค์เข้ามาในพระราชวังหวังจะทำร้าย แต่ไม่สำเร็จ กรมหลวงอภัยนุชิตจึงขอให้กรมขุนสุเรนทรพิทักษ์ช่วยผนวชกรมขุนเสนาพิทักษ์เป็นภิกษุเพื่อหนีราชภัย
ถึงปี พ.ศ. 2280 กรมขุนอภัยนุชิตทรงพระประชวรหนัก จึงได้ขอพระราชทานอภัยโทษแก่เจ้าฟ้ากรมขุนเสนาพิทักษ์ เมื่อสำเร็จก็สวรรคต โปรดให้สร้างพระเมรุขนาดน้อย ขื่อ 5 วา 2 ศอก ถึงเดือน 5 จึงแล้วเสร็จ เชิญพระบรมศพขึ้นพระมหาพิชัยราชรถไปยังพระเมรุมาศ พระสงฆ์สดับปกรณ์ 30,000 รูป ถวายพระเพลิงแล้วนำพระบรมอัฐิใส่พระโกศน้อย แห่ไปประดิษฐานไว้ท้ายจระนำพระวิหารใหญ่วัดพระศรีสรรเพชญ์
พระราชวงศ์

พระบิดา : นายจบคชประสิทธิ์
พระขนิษฐา : กรมหลวงพิพิธมนตรี
พระสวามี : สมเด็จพระเจ้าอยู่หัวบรมโกศ
พระราชโอรส :
เจ้าฟ้าธรรมธิเบศไชยเชษฐ์สุริยวงศ์
พระราชธิดา :
เจ้าฟ้าหญิงบรม
เจ้าฟ้าหญิงสุริยวงศ์
เจ้าฟ้าหญิงสุริยา
เจ้าฟ้าหญิงธิดา
เจ้าฟ้าหญิงรัศมี
เจ้าฟ้าหญิงอินทุสุดาวดี (ต่อมาได้รับการสถาปนาเป็น กรมขุนยิสารเสนี และได้เป็นพระอัครชายาในกรมขุนเสนาพิทักษ์)
ในวัฒนธรรมสมัยนิยม

ดวงดาว จารุจินดา ในละครเรื่อง ฟ้าใหม่ (ช่อง 7, 2547)
หม่อมหลวงสราลี กิติยากร ในละครเรื่อง ศรีอโยธยา (ทรูโฟร์ยู, 2560)
คาราเต้ในประเทศไทย

คาราเต้ (ญี่ปุ่น: 空手; โรมาจิ: karate; ทับศัพท์: คะระเตะ) หรือ คาราเต้โด (ญี่ปุ่น: 空手道; โรมาจิ: karatedō; ทับศัพท์: คะระเตะโด; วิถีมือเปล่า) เป็นศิลปะการต่อสู้ถือกำเนิดที่จังหวัดโอะกินะวะ ประเทศญี่ปุ่น เป็นการผสมผสานระหว่างการต่อสู้ของชาวโอะกินะวะและชาวจีน คาราเต้ได้เผยแพร่เข้าสู่ญี่ปุ่นในปี พ.ศ. 2464 (ค.ศ. 1921) เมื่อชาวโอะกินะวะอพยพเข้าสู่ประเทศญี่ปุ่น และได้เผยแพร่เข้าสู่ประเทศไทยในปี พ.ศ. 2508 (ค.ศ. 1965)
ประวัติ

คาราเต้เริ่มเข้ามาเผยแพร่เข้ามากับนักท่องเที่ยวในช่วงปี พ.ศ. 2500 ซึ่งจะรู้จักกันในนามของมวยญี่ปุ่น  ต่อมาในปี พ.ศ. 2506-2507 ได้มีการจัดแข่งขันมวยไทยปะทะคาราเต้ขึ้น ทำให้เริ่มมีคนรู้จักคาราเต้เพิ่มมากขึ้น
ในปี 2508 ได้มีการจัดการสาธิตคาราเต้ต่อหน้าพระที่นั่งสมเด็จพระบรมโอรสาธิราช สยามมกุฎราชกุมาร ในการแข่งขันการแข่งขันยูโดโดยมีสโมสรยูโดช่างกลปทุมวันเป็นเจ้าภาพ ณ อาคารยิมเนเซียม 1 กรีฑาสถานแห่งชาติ โดยเซอิจิ มูราคามิเป็นผู้แสดง พระองค์ทรงสนพระทัยสอบถามเรื่องราวของคาราเต้กับผู้เข้าเฝ้า นับเป็นนิมิตหมายอันดีที่คาราเต้ได้แสดงต่อหน้าพระที่นั่งและประชาชนทั่วไป เพราะเป็นของแปลกและใหม่ คาราเต้จึงเริ่มเป็นที่สนใจของคนไทย และได้เริ่มฝึกสอนกันในบ้านของนายเซอิจิ มูราคามิ โดยมีลูกศิษย์รุ่นแรกเพียง 4–5 คนเท่านั้น
ต่อมาเท็ตซึโอะ ซาดาฮิโร่ได้มาช่วยสอนอย่างจริงจังในปี พ.ศ. 2509 ซึ่งในขณะนั้นได้มีภาพยนตร์ทีวีเกี่ยวกับคาราเต้ออกอากาศในช่องทีวีของไทย ทำให้ชาวไทยสนใจและตื่นตัว หันมาสนใจกีฬาคาราเต้กันมากพอควร
ปี พ.ศ. 2519 ได้ก่อตั้งสมาคมสหพันธ์คาราเต้-โดแห่งประเทศไทย The Federation of All Thailand Karate-do Organizations (FATKO) ขึ้น
สถานที่ฝึกคาราเต้(โดโจ)แห่งแรกอยู่ที่ไปรษณีย์กลาง ต่อมาได้มีการเผยแพร่สู่ระดับมหาวิทยาลัยในรูปชมรม โดยชมรมคาราเต้แห่งแรกของประเทศไทยคือ ชมรมคาราเต้ ม.หอการค้าไทย ในปี พ.ศ. 2513 โดยมีนายอัศวิน ปุณศรีเป็นผู้ก่อตั้งชมรม
ปัจจุบันการจัดการแข่งขันคาราเต้ มีหลายระดับทั้งในและต่างประเทศ เช่น การแข่งขันกีฬาแห่งชาติ ซีเกมส์ เอเชี่ยนเกมส์ เป็นต้น
เสือโค ก กา

| เสือโค ก กา   |
| --- | --- |

ผู้ประพันธ์: หมื่นพรหมสมพัตสร (มี)
ประเทศ: ประเทศสยาม
ภาษา: ภาษาไทย
ประเภท: ชาดก, แบบเรียน
เสือโค ก กา หรือ ทศมูลเสือโค เป็นแบบเรียนไทยที่แต่งขึ้นในสมัยกรุงรัตนโกสินทร์ตอนต้น แต่งโดยหมื่นพรหมสมพัตสร (มี)
ลักษณะและเนื้อหา

วรรณกรรมแต่งเป็นกาพย์ชนิดต่าง ๆ เช่น กาพย์ฉบัง 16 กาพย์ยานี 11 กาพย์สุวัณมาลา 28 ฯลฯ ตอนท้ายเรื่องแต่งเป็นกลอนสุภาพ โดยมีลักษณะแสดงให้เห็นเป็นแบบฝึกหัดอ่านมาตราตัวสะกดต่าง ๆ ใช้รูปแบบคำประพันธ์ที่ไม่ปรากฏในกวีนิพนธ์ของกวีท่านอื่นและกวียังใช้รูปแบบคำประพันธ์กลบทชนิดต่าง ๆ ทำให้เป็นเอกลักษณ์
เนื้อเรื่อง เสือโค ก กา ดำเนินตามเรื่อง เสือโคคำฉันท์ และบทละครเรื่อง คาวี ซึ่งเรื่องดังกล่าวเป็นที่รู้จักในสังคมไทยมาตั้งแต่สมัยอยุธยา แต่เนื้อเรื่องไม่จบ ดำเนินถึงตอนที่นางคาวีได้เป็นนางชายา
ประวัติ

หมื่นพรหมสมพัตสร (มี) แต่งขึ้นขณะยังเป็นภิกษุเพื่อใช้เป็นแบบเรียนสอนลูกศิษย์ หลังจากลาสิกขาจนรับราชการย้ายจากมหาดเล็กช่างเขียนมาเป็นอาลักษณ์แล้วจึงได้แต่งปรับปรุงกาพย์ตอนต้นขึ้นทูลเกล้าทูลกระหม่อมถวายพระบาทสมเด็จพระนั่งเกล้าเจ้าอยู่หัวใน พ.ศ. 2381 เพื่อใช้ถวายพระอักษรพระเจ้าลูกเธอตามรับสั่ง
ต้นฉบับมีทั้งสมุดไทยขาวและสมุดไทยดำ ซึ่งเก็บรักษาไว้ที่กลุ่มหนังสือตัวเขียนและจารึก สำนักหอสมุดแห่งชาติ กรมศิลปากร มีอยู่ 4 ฉบับ
เสือโค ก กา หรือ ทศมูลเสือโค ได้รับการตีพิมพ์สองครั้ง ครั้งแรกเมื่อ พ.ศ. 2474 ครั้งที่สองพิมพ์เมื่อ พ.ศ. 2521
บานไม่รู้โรย

| บานไม่รู้โรย |
| --- | --- |

ดอกสีม่วง

การจำแนกชั้นทางวิทยาศาสตร์ 
อาณาจักร:: พืช Plantae
เคลด:: พืชมีท่อลำเลียง Tracheophytes
เคลด:: พืชดอก Angiosperms
เคลด:: พืชใบเลี้ยงคู่แท้ Eudicots
อันดับ:: คาร์เนชัน Caryophyllales
วงศ์:: วงศ์บานไม่รู้โรย Amaranthaceae
สกุล:: สกุลบานไม่รู้โรย Gomphrena L.
สปีชีส์:: Gomphrena globosa
ชื่อทวินาม
Gomphrena globosa L.

บานไม่รู้โรย (Globe Amaranth หรือ Bachelor Button) เป็นพืชล้มลุกในสกุลบานไม่รู้โรย ดอกมีสีม่วง แดง ขาว ชมพู และม่วงอ่อน มีถิ่นกำเนิดในทวีปอเมริกากลาง แถบประเทศปานามา และประเทศกัวเตมาลา ปัจจุบันกลายเป็นพืชประจำถิ่นทั่วโลก ในประเทศไทยมีชื่อพื้นเมืองอื่นคือ กะล่อม (เหนือ)  ดอกสามปีบ่เหี่ยว (อีสาน) ดอกสามเดือน (เชียงใหม่,ใต้) ตะล่อม (เหนือ) และกุนหยี (ใต้)